小憩二龍爭珠蓋兩長嶺夾一圜峰故名自此出官路入山路云
作者：楊萬里
朝代：宋

paragraphs: 田路直復縈，肩輿斜還正。
如何晴三日，猶自滑一徑。
缺岸有危踐，方軫無穩興。
不跌先獨驚，稍坦深自慶。
肯信坐者安，不及行者病。
昨來九軌塗，可思不可更。
忽逢兩蒼虬，爭此一照乘。
頗欲問故老，雙爭誰孤勝。
水聲亂人語，一辭無真聽。
輕風泛秧疇，衆綠久未定。
崎嶇從此始，辛苦何時竟。